|  |  |
| --- | --- |
|  |  |
|  |  |
| Korporativne komunikacije  Av. V. Holjevca 10  Zagreb 10002    Tel: 01 6450 406  Fax: 01 6452 406 |  |

**PRIOPĆENJE ZA MEDIJE**

**INA MS povećava plaće radnicima na maloprodajnim mjestima**

* INA Maloprodajni servisi će od travnja povećati mjesečna primanja svojim radnicima na maloprodajnim mjestima i do 25 posto.

**Zagreb, 12. ožujka 2019. - Radnicima INA Maloprodajnih servisa će se od travnja povećati mjesečna primanja i do 25 posto. Rezultat je to kolektivnih pregovora između INA MS-a, Sindikata naftne djelatnosti-INAŠ i Sindikata naftnog gospodarstva.**

Radnicima  u najnižim i srednjim platnim razredima povećat će se mjesečna primanja za 14 - 25 %  kroz povećanje osnovne mjesečne plaće i uvođenje mjesečnog dodatka, dok se za radnike u višim platnim razredima i voditelje uvodi mjesečni dodatak. Uvodi se i novi sustav stimulacije  s ciljem povećanja prodaje i adekvatnog nagrađivanja najboljih radnika. Novim sustavom stimulacija radnici će moći ostvariti viši iznos kvartalne stimulacije kroz višu stopu bonusa i veći postotak isplate bonusa. Pored toga, svim INA MS radnicima bit će u ožujku isplaćena i dodatna nagrada u iznosu od 1.000 kn neto.

Već krajem prošle godine, radnicima u cijeloj INA Grupi je, uz isplatu prigodnog dara povodom Božića u neto iznosu od 1.000 kn, isplaćen i dodatni neto iznos od 1.000 kn. INA MS svojim radnicima osigurava niz dodatnih materijalnih i nematerijalnih pogodnosti koje ulaze u ukupni kompenzacijski paket, kao što su: božićnica u iznosu od 1.000 kn, regres u iznosu od 1.500 kn, božićni dar za djecu u iznosu od 600 kn po djetetu, Uskrsnica u iznosu od 600 kn, sistematski pregledi, široka polica dodatnog zdravstvenog osiguranja te brojne druge pogodnosti. Osim toga, posebna pažnja pridaje se edukaciji i razvoju radnika. Posljednje dvije godine provodi se program „Osmijeh“ putem kojeg se radnici usavršavaju u području unaprjeđenja kvalitete usluge, razvoja prodajnih i komunikacijskih vještina i brige o kupcu.

„*Ljudi su presudni za uspjeh naše kompanije i njihovo zadovoljstvo nam je važno. Želimo im pružiti bolje uvjete rada kako bismo ih nagradili i dodatno motivirali. Na tržištu koje se neprestano mijenja, naš je fokus na inovativnosti poslovanja s ciljem zadovoljavanja potreba i zahtjeva naših kupaca. U tom smislu kontinuirano razvijamo nove proizvode i usluge, a tu i naši radnici imaju ključnu ulogu. Zadovoljan radnik za nas znači i zadovoljnog kupca*“ - izjavio je direktor INA Maloprodajnih servisa, Borko Buturac.

Na maloprodajnim mjestima zaposleno je oko 2.500 radnika. U tijeku je natječaj za sezonske radnike ([Portal za zapošljavanje](https://molgroup.taleo.net/careersection/external/jobsearch.ftl?lang=hr&location=4205100397)) jer se svake godine tijekom turističke sezone zapošljavaju novi radnici koji, po završetku sezone, imaju priliku postati stalni Inini zaposlenici.

INA Grupa upravlja najvećom moderniziranom maloprodajnom mrežom u regiji koja trenutno broji 500 maloprodajnih mjesta koje dnevno posjeti oko 200.000 kupaca. U posljednjih 10 godina maloprodajna mreža se ubrzano modernizira kroz kapitalna ulaganja te unapređenje kvalitete putem novih proizvoda i usluga za kupce.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 500 maloprodajnih mjesta u Hrvatskoj i u susjednim zemljama. INA Grupa je članica MOL Grupe.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: [pr@ina.hr](mailto:pr@ina.hr)